-----------------------------------------------------------------------
  11. ฐานะการเงินและผลการดำเนินงาน

  -----------------------------------------------------------------------

1.  งบการเงิน

(1) สรุปรายงานการสอบบัญชี

  ผู้สอบบัญชี : บริษัท เคพีเอ็มจี ภูมิไชย สอบบัญชี จำกัด

  รายชื่อผู้สอบบัญชี : นางศิริเพ็ญ สุขเจริญยิ่งยง

  ผู้สอบบัญชีรับอนุญาตเลขที่ 3636

จากรายงานของผู้สอบบัญชี
ผู้สอบบัญชีมีความเห็นว่างบการเงินรวมของบริษัทและบริษัทย่อยและงบการเงินเฉพาะบริษัท
แสดงฐานะการเงินรวมและฐานะการเงินเฉพาะบริษัท ณ วันที่ 31 ธันวาคม 2555 2554 และ
2553 ผลการดำเนินงานรวมและผลการดำเนินงานเฉพาะบริษัท และกระแสเงินสดเฉพาะบริษัท
สำหรับปีสิ้นสุดวันเดียวกันของแต่ละปี
โดยถูกต้องตามที่ควรในสาระสำคัญตามมาตรฐานการรายงานทางการเงิน

[]

[]

[]

[]

[]

[]

[]

[]

[]

[]

[]

[]

[]

  -----------------------------------------------------------------------
  คำอธิบายและการวิเคราะห์ผลการดำเนินงานและฐานะการเงิน

  -----------------------------------------------------------------------

ผลการดำเนินงานด้านรายได้

ในปี 2555 บริษัทมีรายได้รวม จำนวน 14,278.54 ล้านบาท
โครงสร้างรายได้ของบริษัทมาจากสายงานธุรกิจเทคโนโลยี สายงานธุรกิจการค้า
และสายงานธุรกิจบริการ ในสัดส่วนร้อยละ 65 27 และ 8 ของรายได้รวม ตามลำดับ ทั้งนี้
รายได้จากสายธุรกิจเทคโนโลยีร้อยละ 65 หรือ จำนวน 9,443 ล้านบาทนั้น
ประกอบด้วยรายได้จากกลุ่มสารสนเทศและโทรคมนาคม กลุ่มธุรกิจงานโครงการ
และกลุ่มธุรกิจเทคโนโลยี ในสัดส่วนประมาณ ร้อยละ 80 12 และ 8 ตามลำดับ

รายได้ในปี 2555 ข้างต้น มีการเปลี่ยนแปลงเพิ่มขึ้นเล็กน้อยจากปี 2554 ซึ่งมีรายได้รวม
14,247.66 ล้านบาท ในภาพรวมในปี 2555
สายงานธุรกิจเทคโนโลยีและสายงานธุรกิจบริการมีรายได้ที่เพิ่มขึ้น
โดยสายงานธุรกิจเทคโนโลยีรายได้เพิ่มขึ้นจากงานโครงการขนาดใหญ่ ส่วนสายงานธุรกิจบริการ
รายได้เพิ่มขึ้นจากฐานลูกค้าที่ขยายตัวขึ้น อย่างไรก็ตาม ในส่วนสายงานธุรกิจการค้ามีรายได้ลดลง
ซึ่งเป็นการลดลงจากยอดขายสินค้ากลุ่มอุปโภคบริโภคที่ได้รับผลกระทบต่อเนื่องจากภาวะน้ำท่วมเมื่อปลายปี
2554 ส่งผลทำให้ลูกค้ายังมีสินค้าคงเหลือจากการกักตุนสินค้า
และสินค้าบางตัวที่ผู้ผลิตเสียหายจากน้ำท่วม
จึงยังไม่ได้ทำการผลิตสินค้าให้บริษัททำการจำหน่ายได้ในช่วงครึ่งปีแรก

กำไรขั้นต้นและกำไรสุทธิก่อนต้นทุนทางการเงินและภาษีเงินได้

กำไรขั้นต้นในปี 2555 จำนวน 2,041.64 ล้านบาท ใกล้เคียงกับปี 2554 ซึ่งมีกำไรขั้นต้น
2,039.22 ล้านบาท โดยมีอัตรากำไรขั้นต้นคงเดิมที่ร้อยละ 14

บริษัทมีค่าใช้จ่ายในการขายและบริหารในปี 2555 จำนวน 2,016.5 ล้านบาท เพิ่มขึ้นจากปี 2554
ซึ่งมีจำนวน 1,945.82 ล้านบาท ทั้งนี้ ค่าใช้จ่ายในการขายและบริหารที่เพิ่มขึ้น
โดยส่วนใหญ่เกิดจากค่าใช้จ่ายในการศึกษาโครงการต่างๆ ในอนาคต
และค่าใช้จ่ายเกี่ยวกับการเปิดธุรกิจใหม่ๆ ซึ่งเป็นธุรกิจที่เพิ่งเริ่มเปิดดำเนินการ

ทั้งนี้บริษัทมีกำไรสุทธิก่อนต้นทุนทางการเงินและภาษีเงินได้เพิ่มขึ้นจาก 578.51 ล้านบาทในปี 2554
เป็น 870.16 ล้านบาทในปี 2555 หรือเพิ่มขึ้นร้อยละ 50
โดยกำไรที่เพิ่มขึ้นดังกล่าวมาจากกลุ่มสารสนเทศและโทรคมนาคมที่มีผลการดำเนินงานที่ดีขึ้น
และการลงทุนในบริษัทร่วม
ซึ่งบริษัทมีส่วนแบ่งกำไรจากเงินลงทุนในกิจการที่ควบคุมร่วมกันและบริษัทร่วมในปี 2555 จำนวน
708.98 ล้านบาท เพิ่มขึ้นอย่างมีสาระสำคัญจากปี 2554 ซึ่งมีจำนวน 375.89 ล้านบาท

กำไรสุทธิ

บริษัทมีกำไรสุทธิ 526.06 ล้านบาท เพิ่มขึ้นจากงวดเดียวกันของปีก่อนซึ่งมีกำไรสุทธิ 298.07
ล้านบาท เพิ่มขึ้น 227.98 ล้านบาท หรือร้อยละ 76 ในภาพรวมกำไรที่เพิ่มขึ้นดังกล่าว
เป็นผลจากการลงทุนในบริษัทร่วม ที่มีส่วนแบ่งกำไรจากเงินลงทุนเพิ่มขึ้นอย่างมีสาระสำคัญ
รวมทั้งรายได้และกำไรสุทธิจากกลุ่มสารสนเทศและโทรคมนาคมที่เพิ่มขึ้น

ฐานะการเงิน

ในปี 2555 บริษัทมีสินทรัพย์รวม 13,329.96 ล้านบาท โดยสินทรัพย์หลักได้แก่ ลูกหนี้การค้า
เงินลงทุนในบริษัทที่เกี่ยวข้องและบริษัทอื่น สินค้าคงเหลือ และที่ดิน อาคาร และอุปกรณ์
ประมาณร้อยละ 41 30 9 และ 8 ของสินทรัพย์รวม ตามลำดับ

สินทรัพย์รวมในปี 2555 เพิ่มขึ้นจากปี 2554 เป็นจำนวน 1,135.70 ล้านบาท หรือเพิ่มขึ้นร้อยละ
9 โดยส่วนใหญ่เป็นการเพิ่มขึ้นของลูกหนี้การค้าจำนวน 1,121.69 ล้านบาท
อันเป็นผลจากการรับรู้รายได้งานโครงการขนาดใหญ่ของสายธุรกิจเทคโนโลยี

บริษัทมีหนี้สินรวม 8,528.15 ล้านบาท โดยหนี้สินหลัก ได้แก่
เงินเบิกเกินบัญชีและเงินกู้ยืมระยะสั้นจากสถาบันการเงิน เจ้าหนี้การค้า และหนี้สินระยะยาว
ประมาณร้อยละ 38 23 และ 18 ของหนี้สินรวมตามลำดับ

หนี้สินรวมในปี 2555 เพิ่มขึ้นจากปี 2554 เป็นจำนวน 739.47 ล้านบาท หรือเพิ่มขึ้นร้อยละ 9
โดยส่วนใหญ่เป็นการเพิ่มขึ้นของเงินเบิกเกินบัญชีและเงินกู้ยืมระยะสั้นจากสถาบันการเงิน
เพื่อรองรับงานโครงการขนาดใหญ่จากสายธุรกิจเทคโนโลยี

ทั้งนี้บริษัทมีราคาตามบัญชีต่อหุ้นเพิ่มขึ้น จาก 2.10 บาทต่อหุ้นในปี 2554 เป็น 2.30 บาทต่อหุ้น
ในปี 2555 จากผลการดำเนินงานของปี 2555 ที่บริษัทมีกำไรสุทธิจำนวน 526.06
ล้านบาทดังกล่าว

แหล่งที่มาของเงินทุน

แหล่งที่มาของเงินทุนของบริษัทมาจากส่วนของหนี้สินหมุนเวียน 6,699.62 ล้านบาท หรือร้อยละ
50หนี้สินไม่หมุนเวียน 1,828.53 ล้านบาท หรือร้อยละ 14 และส่วนของผู้ถือหุ้น 4,801.82
ล้านบาท หรือร้อยละ 36

พิจารณาสัดส่วนของหนี้สินต่อทุน บริษัทมีสัดส่วนที่ค่อนข้างคงที่กล่าวคือเท่ากับ 1.77 เท่าในปี 2554
เป็น 1.78 เท่าในปี 2555 สัดส่วนของหนี้สินที่มีภาระดอกเบี้ยต่อทุนในปี 2555 มีสัดส่วนเท่ากับ
0.99 เท่า เพิ่มขึ้นจากปี 2554 ซึ่งมีสัดส่วนเท่ากับ 0.75 เท่า
สาเหตุหลักมาจากสินเชื่อโครงการที่เพิ่มขึ้นตามงานโครงการที่บริษัทได้รับมากขึ้น ทั้งนี้
สัดส่วนสภาพคล่องของบริษัทเพิ่มขึ้นเล็กน้อย จาก 1.17 เท่าในปี 2554 เป็น 1.18 เท่าในปี
2555

กระแสเงินสด

พิจารณาสภาพคล่องตามงบกระแสเงินสด ในปี 2555
บริษัทมีกระแสเงินสดใช้ไปในกิจกรรมดำเนินงาน 1,627.59 ล้านบาท
ซึ่งส่วนใหญ่ใช้ไปในส่วนเงินทุนหมุนเวียน
โดยบริษัทมีกระแสเงินสดได้มาจากทั้งกิจกรรมลงทุนและจัดหาเงิน

สำหรับกิจกรรมการลงทุน บริษัทมีกระแสเงินสดได้มาจำนวน 153.89 ล้านบาท
ส่วนใหญ่เป็นกระแสเงินสดรับจากเงินปันผล ซึ่งมีจำนวน 374.13 ล้านบาท ทั้งนี้
บริษัทมีการลงทุนเพิ่มในสินทรัพย์ถาวรจำนวน 194.02 ล้านบาท

สำหรับกิจกรรมจัดหาเงิน บริษัทมีกระแสเงินสดได้มาจำนวน 1,055.74 ล้านบาท
ซึ่งส่วนใหญ่เป็นกระแสเงินสดรับจากเงินกู้ระยะสั้นที่เพิ่มขึ้นเพื่อรองรับงานโครงการที่มีมากขึ้น

จากสิ้นปี 2554 บริษัทมีเงินสดยกมา 976.24 ล้านบาท และในปี 2555 จากทั้งสามกิจกรรมข้างต้น
บริษัทมีกระแสเงินสดใช้ไปจำนวน 417.96 ล้านบาท ส่งผลให้ ณ สิ้นปี 2555 บริษัทมีเงินสดจำนวน
558.29 ล้านบาท

  -----------------------------------------------------------------------
  ค่าตอบแทนผู้สอบบัญชี

  -----------------------------------------------------------------------

1. ค่าตอบแทนจากการสอบบัญชี (Audit Fee)

  บริษัทและบริษัทย่อยจ่ายค่าตอบแทนการสอบบัญชีให้แก่
  สำนักงานสอบบัญชีที่ผู้สอบบัญชีสังกัดบุคคลหรือกิจการที่เกี่ยวข้องกับผู้สอบบัญชี
  และสำนักงานสอบบัญชีที่ผู้สอบบัญชีสังกัด ในรอบปีบัญชีที่ผ่านมามีจำนวนเงินรวม 9,579,000 บาท

2. ค่าบริการอื่น (Non-Audit Fee)

-   ค่าสังเกตุการณ์การทำลายสินค้า 76,800 บาท (บริษัท ล็อกซเล่ย์ เทรดดิ้ง)

-   การให้บริการตรวจสอบข้อมูลทางการเงินเพื่อการจัดทำงบการเงินรวมของบริษัทใหญ่สำหรับ ปี
    2555 จำนวนเงินรวม 162,500 บาท